Tájékoztató a közmeghallgatás intézményéről, illetve az Mötv. és az SZMSZ kapcsolódó előírásairól
A Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 54. §-a alapján Dunakeszi Város Önkormányzata évente legalább egyszer előre meghirdetett közmeghallgatást tart, melyen a helyi lakosság és a helyben érdekelt szervezetek képviselői a helyi közügyeket érintő kérdéseket és javaslatokat tehetnek. Az elhangzott javaslatokra, kérdésekre a közmeghallgatáson vagy legkésőbb tizenöt napon belül választ kell adni. A közmeghallgatás képviselő-testületi ülésnek minősül. Az ülést a polgármester vezeti.
A közmeghallgatás napirendje:

1. a szóban, illetve írásban tett észrevételek, kérdések megtárgyalása.
Hozzászólás esetén, a kérdező nevének és lakóhelyének megadása és igazolása szükséges.

Helyben érdekelt szervezetek estén a szervezet pontos neve, székhelye és a képviselő neve, képviseleti minőségre vonatkozó adatok megadása szükséges.

Kérjük, hogy azon érdeklődő, aki személyesen kívánja feltenni kérdését, elmondani javaslatát, szíveskedjen figyelembe venni, hogy a közmeghallgatás helyszínén élő közvetítés történik, és az ott elhangzottak szó szerinti jegyzőkönyvben kerülnek rögzítésre. Az élő online közvetítés és a jegyzőkönyv nyilvános. Az Érintett a közmeghallgatáson történő személyes részvételével hozzájárul, hogy a róla esetlegesen készült felvétel nyilvánosságra kerüljön az online élő közvetítés során, valamint az elmondottak a közmeghallgatásról készült szó szerinti jegyzőkönyvben. Kérdésfeltevés esetén, a kérdező nevének és lakóhelyének (a kérdés megválaszolásához szükséges részletességgel) bemondása esetén hozzájárul ahhoz, hogy neve és lakóhelye az élő online közvetítés keretében nyilvánosságra kerüljön. 

A közmeghallgatáson felszólalni a közmeghallgatás során a helyszínen (Dunakeszi Diáknegyed) történő jelentkezés alapján lehet. A jelentkezés nem feltétele a közmeghallgatáson való aktív részvételnek, de az ülés menetét és az adatkezelést gördülékenyebbé tesz. A hozzászólót a polgármester név szerint szólítja fel, kérdését, észrevételét ez után egyben ismertetheti, melyre a polgármester vagy az általa megjelölt személy válaszol. Kivizsgálást igénylő kérdés vagy hozzászólás esetén a Hivatal 15 napon belül írásban küldi meg válaszát a hozzászólónak.
A közmeghallgatással összefüggő adatkezelésről szóló tájékoztatót a helyszínen és az Önkormányzat hivatalos honlapján találja.
Dunakeszi, 2026. július 21.
